Disidentul rus Alexei Navalnîi, care a murit în februarie după gratii, ar urma să aibă o stradă care îi poartă numele în Bucuresti. Astfel, Strada Tuberozelor, situată chiar lângă Ambasada Federației Ruse, ar urma să fie redenumită.
S-au făcut paşi
Primăria Capitalei a pus în transparență decizională un proiect de hotărare privind schimbarea denumirii străzii Tuberozelor în Alexei Navalnîi, proiect inițiat de consilierii generali ai USR.
Liderul USR Bucureşti, Vlad Voiculescu, anunţa luna trecută că organizaţia va propune ca strada Tuberozelor, strada pe care este secţia consulară a Ambasadei Rusiei, să fie redenumită Alexei A. Navalnîi. "Redenumirea străzii pe care îşi are sediul consulatul Rusiei în Strada Alexei Navalnîi nu este doar un gest simbolic. Este un mesaj clar că sprijinim lupta pentru libertate, dreptate şi democraţie", spunea Voiculescu.
"Onorăm curajul şi sacrificiul lui Navalnîi şi ne afirmăm angajamentul faţă de valorile care stau la baza unei lumi mai juste pentru toţi", mai zicea Voiculescu.